钦定古今图书集成/明伦汇编/氏族典/第206卷 > 高弘图
## 钦定古今图书集成/明伦汇编/氏族典/第206卷 > 高弘图

按《明外史高弘图传》：“弘图，字研文，胶州人。万历三十
八年进士。授中书舍人，擢御史。天启元年，陈时政八
患，巡按陕西，澄清吏治，风裁肃然。初，弘图陈时政，请
速用邹元标、赵南星。及是题荐属吏，为南星所纠，心
甚衔之。代还，移疾去。五年，魏忠贤党以弘图素衔南
星，召起故官。入都，则杨涟、左光斗、魏大中等已下诏”
狱，锻炼严酷。弘图上疏力诋南星，而中言：“国是已明，
雷霆不宜频击。”似谓忠贤过当者。疏中又引汉元帝
乘船事。忠贤方导帝游幸，怒，矫旨切责之。弘图乞归，
遂令闲住。庄烈帝即位，起故官。擢太仆少卿，复移疾
去。三年召拜左佥都御史，进左副都御史。五年迁工
部右侍郎。方入署中，总理户、工二部。中官张彝宪来
会，弘图耻之，乃七疏乞休。帝怒，削籍归。家居十年不
起，言者交荐。十六年春，召拜南京兵部右侍郎，就迁
户部尚书。明年三月，京师陷。五月，福王监国于南都，
改弘图礼部尚书兼东阁大学士。马士英疏荐阮大
铖，弘图及姜曰广力持不肯拟旨。士英曰：“我自任之。”
乃命假冠带，来京陛见。及大铖入见，历陈冤状；以弘
图不附东林，引为证。弘图则力言“逆案”不可翻，大铖
与士英并怒。弘图遂乞罢，王慰留之。已加太子少傅，
改户部尚书。文渊阁当南渡初，众正盈朝，朝野犹冀
中兴。自马、阮相倚为奸，搏噬善类，致诸大臣不安于
位。“曰广最先去，刘宗周、徐石麒继之。”至十月，弘图亦
四疏辞去。弘图既谢政，无家可归，乃流寓会稽。南都、
杭州相继失守，逃野寺中，绝粒而卒。